Aralas baku uzliesmojums

Aralas baku uzliesmojums bija baku vīrusslimības uzliesmojums Aralas (tolaik Araļskas) pilsētā 1971. gada 30. jūlijā, kas notika lauka izmēģinājumu rezultātā padomju bioloģisko ieroču objektā uz salas Arāla jūrā. Incidentā saslima desmit cilvēki, no kuriem trīs gāja bojā, un plašāka sabiedrība par to uzzināja tikai 2002. gadā.

 Fons 
1954. gadā Padomju Savienības Aizsardzības ministrija ievērojami paplašināja esošo bioloģisko ieroču izmēģinājumu poligonu, kas sākotnēji tika uzbūvēts Vozroždeņijas salā Arāla jūrā 1948. gadā, tostarp uz blakus esošo Komsomoļskas salu, un nosauca to par Araļsku-7. Tika paplašināta lauka zinātniskās pētniecības laboratorija bioloģisko eksperimentu veikšanai, un tika uzcelta Kantubekas pilsēta, lai izmitinātu darbiniekus un zinātniekus.Zelicoff, A.P. (2002), "An epidemiological analysis of the 1971 smallpox outbreak in Aralsk, Kazakhstan", In: Tucker, J.B. and R.A. Zilinskas, eds., The 1971 Smallpox Epidemic in Aralsk, Kazakhstan, and the Soviet Biological Warfare Program; Monterey, California: Monterey Institute of International Studies, Center for Nonproliferation Studies. Occasional Paper No. 9.  Tur testēto bioloģisko aģentu vidū bija Bacillus anthracis, Coxiella burnetii, Francisella tularensis, Brucella suis, Rickettsia prowazekii, Variola major (bakas), Yersinia pestis, botulīna toksīns un Venecuēlas zirgu encefalīta vīruss. Līdz 1960. gadam padomju bioloģisko ieroču programmā bija iekļautas arī daudzas citas pētniecības un darbības iekārtas visā valstī. Araļska-7 vēsturiski bija saistīta ar zivju masveida bojāeju, dažādiem reģionāliem mēra uzliesmojumiem, saigu antilopju bojāeju un atsevišķiem infekcijas slimību gadījumiem Vozroždenijas salas apmeklētāju vidū.

 Incidents 
Kā pavēstīja padomju ģenerālis Pjotrs Burgasovs, baku izmēģinājumi Araļskā-7 lauka apstākļos izraisīja uzliesmojumu 1971. gada 30. jūlijā. Burgasovs, bijušais Padomju armijas galvenais sanitārais ārsts, bijušais Padomju Savienības veselības ministra vietnieks un vecākais pētnieks Padomju Savienības bioloģisko ieroču programmā, aprakstīja incidentu:Arāla jūrā esošajā Vozroždenijas salā tika pārbaudītas spēcīgākās baku versijas. Pēkšņi man paziņoja, ka Araļskā ir bijuši noslēpumaini nāves gadījumi. Arāla flotes pētniecības kuģis "Ļev Berg" pietuvojās 15 km no salas (bija aizliegts tuvoties tuvāk par 40 km), un kuģa laboratorijas tehniķe divas reizes dienā uz augšējā klāja ņēma planktona paraugus. Viņa inficējās ar bakām. Pēc atgriešanās mājās Araļskā viņa inficēja vairākus cilvēkus, tostarp bērnus. Viņi visi nomira. Es nojautu iemeslu un piezvanīju Aizsardzības ministrijas Ģenerālštāba priekšniekam ar lūgumu aizliegt tranzīta vilcieniem Alma-Ata - Maskava apstāties Araļskā. Tā rezultātā tika novērsta epidēmija visā valstī. Es piezvanīju [topošajam Padomju Savienības ģenerālsekretāram Jurijam] Andropovam, kurš tolaik bija VDK priekšnieks, un informēju viņu par ekskluzīvo baku celmu, kas iegūts Vozroždeņijes salā un laikam izrāvies ārā.Pastāv mazāk populārs uzskats, ka slimība patiesībā izplatījās uz Ļevu Bergu no citām piekrastes vietām, kur kuģis piestāja - Ujalu salas un ciemata Kazahstānā vai Komsomoļskas pie Ustjurtas (tagad Kublaustjurta) Uzbekistānā.

Incidenta dēļ desmit cilvēki saslima ar bakām, un trīs nevakcinēti cilvēki (sieviete un divi bērni) nomira no slimības hemorāģiskās formas. Viena no kuģa “Ļev Berg” apkalpes loceklēm saslima ar bakām, kad kuģis nogāja garām 15 km no salas. Viņa 6. augustā saslima ar drudzi, galvassāpēm un mialģiju. Pēc tam kuģis 11. augustā piestāja Araļskas ostas pilsētā. Saslimušā apkalpes locekle atgriezās mājās, un viņai parādījās klepus un temperatūra, kas pārsniedza 38,9°C grādus Viņas ārsts izrakstīja antibiotikas un aspirīnu. Lai gan viņa iepriekš bija vakcinēta pret bakām, vēlāk uz muguras, sejas un galvas ādas parādījās izsitumi; viņas drudzis mazinājās; un viņa atveseļojās līdz 15. augustam. 27. augustā šīs pacientes 9 gadus vecajam brālim parādījās izsitumi un drudzis, viņa pediatrs izrakstīja tetraciklīnu un aspirīnu, un viņš atveseļojās.

Nākamo trīs nedēļu laikā Araļskā parādījās vēl astoņi drudža un izsitumu gadījumi. Pieciem pieaugušajiem vecumā no 23 līdz 60 gadiem un trim bērniem (4 un 9 mēnešus veciem, kā arī 5 gadus vecam bērnam) bakas tika diagnosticētas gan klīniski, gan ar laboratorisko izmeklējumu palīdzību. Šie bērni un 23 gadus veca sieviete iepriekš nebija vakcinēti. Diviem jaunākajiem bērniem un 23 gadus vecajai jaunietei vēlāk attīstījās baku hemorāģiskā forma, un viņi nomira. Pārējie indivīdi iepriekš bija vakcinēti un visi atveseļojās pēc slimības pārvarēšanas.

Augstais hemorāģisko baku gadījumu īpatsvars šajā uzliesmojumā apvienojumā ar inficētspējas līmeni un ģenerāļa Burgasova liecībām ir novedis pie secinājuma, ka 1971. gadā no Araļskas-7 izkļuva uzlabots baku vīrusa paveids, ko bija plānots izmantot kā ieroci.

 Reakcija 
Tiklīdz slimība tika atpazīta, sekoja plaša veselības iestāžu reakcija uz baku gadījumiem Araļskā. Mazāk nekā divu nedēļu laikā tika vakcinēti aptuveni 50 000 Araļskas iedzīvotāju. Tika ieviesta mājsaimniecības karantīna potenciāli pakļautām personām, un simtiem cilvēku tika izolēti pagaidu iestādē pilsētas nomalē. Visa satiksme uz pilsētu un no tās tika apturēta, un aptuveni 5000 kvadrātmetru platība kopā ar 18 tonnām mājsaimniecības preču tika sadedzināta.

 Atsauces 

 Ārējās saites 

Kategorija:Arāla jūra
Kategorija:Infekcijas slimības
Kategorija:Bioloģiskie ieroči